  Майя Бывальцева Шимучыръёсын эмъюрттэт сётонъя центр кылдытэмын луоз Удмуртиын. 30-тӥ инвожое сыӵе пуктэт кутэмын вал терроризмен нюръяськонъя ӧрилэн Пичи Пургаын ортчем кенешоназ. Элькунамы сяна, али сыӵе центръёс Приволжск федерал округысь ваньмаз улосвылъёсын вань ни. Та дырлы улосвыл кивалтэтлэн косэмезлэн ӵектосэз дасямын. Соя ёзэслы инъет карыны чакламын ӝог эмъюрттэт сётонъя элькун станциез. «Соин кивалтоз ӝог эмъюрттэт сётонъя станцилэн валтӥсь эмчиезлэн воштӥсез. Отын 24 ӧнерчиос, ӝог эмъюрттэт сётонъя 2 автомобильёс луозы», — вераз Удмуртиысь тазалыкез утёнъя министр Алексей Чуршин. Солэн верамезъя, кышкытлык вайыны быгатӥсь объектъёс элькунын али ӧжыт ӧвӧл — чугун сюрес, авиалиниос, М-7 федерал трасса, Кам шур, Воткаысь ГЭС но Кизнерын хими ожтӥрлыкез быдтонъя завод. Удмуртиын шимучыр кылдонлы кышкытлык вань, сыӵе учырын вакчи дыр куспын эмъюрттэт сётыны кулэ. «Милям АДИС программа ужа — эмъюрттэтлы кулэяськисьёсты диагноззыя люкон. Сое МЧС-лэн ивтортодэтъя сӧзнэтъёсыныз огазеямы ке, со элькунамы кылдэм пӧртэм шимучыръёсын ыштонъёсты кулэстыны луонлык сётоз», — ватсаз Чуршин. Ӝог эмъюрттэт сётонлэн, МЧС-лэн но мукет ёзэсъёслэн кусыпъёссы али но радъямын, но Шимучыръёсын эмъюрттэт сётонъя центр кылдытэм бере солэн пайдалыкез эшшо будоз. Центрез возьыны 14 миллион 110 сюрс манет кулэ луоз. Но со ӝог эмъюрттэт сётонъя станцилэн ёзэз луоз бере, ватсаса 7 миллион 500 манет кулэ. «Ӵектонлы дурбасьтыны кулэ. Шимучыръёсын эмъюрттэт сётонъя центр кылдытоно. Верам ӵектонъёсты кивалтэтын эскероно. Мон уг вераськы, таяз арын ик ваньзэ лэсьтом шуыса, но малпаськыны кулэ. Бюджетэз кутыку коньдон но чаклано», — куриз Удмуртилэн тӧроез Александр Соловьёв. Со сяна, эмъюмъёсын резервез паськытатыны луонлыкъёсты эскерыны чакламын, лыдэ басьтоно шимучыръёс дыръя кулэ луисьёссэ но. Элькун министерстволэн чотамезъя, солы 8 миллион манет кулэ луоз. Озьы ик эскеризы шугадӟонэ шедемъёсты нуллыны вертолёт басьтон ужпумез но. Нимысьтыз тӥрлыкен техника 100 миллион манет тыр усёз. МЧС-лэн элькунъя Валтӥсь управлениезлэн аслаз вертолётэз ӧвӧл. Улосвыллэн тӧроез та ужпумез ӵошен эскерыны ӵектӥз. Удмуртиысь тазалыкез утёнъя министерство ивортэмъя, 2016-тӥ ар кутсконысен элькунын шимучыръёсын 73 адями быриз. Тегъёс: Тазалык МЧС Удмуртия АлексейЧуршин Тазалыкезутёнъяминистерство АлександрСоловьёв ПичиПурга  